**Predpis liekov Paxlovid a Lagevrio - informácia**

Ministerstvo zdravotníctva Slovenskej republiky zverejnilo na svojom webovom sídle [www.health.gov.sk](http://www.health.gov.sk) dňa 22. augusta 2022 pravidlá pre predpis liekov Paxlovid a Lagevrio s nasledovným textom:

*„Koncom minulého týždňa  dorazilo na slovenské územie ďalších 20 799 balení lieku Paxlovid na liečbu ochorenia COVID-19. Vďaka tomu je Slovensko dostatočne zásobené pre najbližšie obdobie. Liečba liekom Paxlovid 150 mg + 100 mg je indikovaná u dospelých pacientov s miernym až stredne ťažkým priebehom ochorenia COVID-19 s potvrdeným ochorením COVID-19 metódou RT-PCR, LAMP testu alebo antigénovým testom vykonaným testovacou autoritou.*

*Ministerstvo zdravotníctva zaistilo slovenským pacientom dostatočné zásoby lieku Paxlovid pre najbližšie obdobie. Po skúsenostiach s letnou vlnou COVID-19 sa však chce vopred vyhnúť viacerým negatívnym javom, ktoré komplikovali distribúciu antivirotík na Slovensku v minulosti. Jednými z týchto javov bolo napríklad hromadenie liekov „do zásoby“, prípadne predpisovanie bez potvrdenie ochorenia.*

*Ministerstvo zdravotníctva je presvedčené, že boj s ochorením COVID-19 sa musí opierať o solidaritu, pričom kľúčovou úlohou je chrániť skupiny, ktoré sú ohrozené ťažkým priebehom.****Preto pred nasadením lieku je potrebné potvrdenie ochorenia prostredníctvom PCR testu alebo antigénovým testom od niektorej z testovacích autorít. Ide o zariadenia, v ktorých testovanie vykonáva vyškolený personál, ako sú MOM a v ktorých testovaná osoba dostane o výsledku relevantný doklad.****Pre indikáciu, teda predpísanie lieku, nebude možné využiť  domáci antigénový test. Rovnaké pravidlo platí****aj pre indikáciu lieku Lagevrio****. Aktualizované usmernenie MZ SR je zverejnené na stránke ministerstva:*[*https://www.health.gov.sk/?covid-19-metodicke-usmernenia*](https://www.health.gov.sk/?covid-19-metodicke-usmernenia)*.*

*Liek Paxlovid je naďalej určený pacientom s ochorením COVID-19, ktorí majú zvýšené riziko ťažkého priebehu ochorenia. Nasadenie lieku prebehne do piatich dní od nástupu symptómov.*

 *Medzi rizikové skupiny patria napríklad pacienti starší ako 60 rokov, pacienti s chronickým srdcovocievnym ochorením v štádiu srdcového zlyhávania, s cukrovkou s pokročilými chronickými komplikáciami, neurologickými ochoreniami, chronickými ochoreniami pľúc alebo artériovou hypertenziou.*

*V nemocničných zariadeniach je k dispozícii aj liek Veklury s obsahom účinnej látky remdezivir. Liek môže byť podaný formou intravenóznej infúzie dospelým pacientom, pri ktorých je zvýšené riziko závažného priebehu ochorenia COVID-19. V nemocniciach je k dispozícii aj liek Lagevrio s účinnou látkou molnupiravir.*

Zdroj: [www.health.gov.sk](http://www.health.gov.sk)